聽山中談虎賦二章  其二
作者：黎廷瑞
朝代：宋

paragraphs: 東村西村稼如雲，欲穫未穫黄紛紛。
鼠牙雀喙不可算，奈此野彘千百群。
田頭結舍坐霜夜，敲犁擊杵聲相聞。
五更一刻少困怠，終歲舉室空辛勤。
近日南山老虎至，野彘畏之俱遠避。
遂令一枕得安眠，犬豕時時亦遭噬。
嗚呼犬豕所噬能幾何，野彘不去爲害多。